open-index/open-wikipedia-markdown huggingface dataset:
Seppänen (saari)

**Seppänen** (tunnetaan myös nimillä *Neekerisaari* ja *Uutinen*) on Pyhäselällä sijaitseva saari, joka kuuluu Liperin kuntaan. Seppästä ympäröivät Pieni Laitasaari lännestä, Laitasaari etelästä, Ripakka kaakosta, Palosaari idästä ja Matinsaari pohjoisesta. Saaresta luoteeseen ei ympäröiviä saaria ole.

Saari on Pohjois-Karjalan Journalistiyhdistyksen omistuksessa, ja se toimii jäsenten kesäpaikkana. Saaressa sijaitsee vuonna 1916 valmistunut päärakennus sekä makuuaitta. Neekerisaari-nimellä aiemmin tunnetun saaren nimi viittaa aikoinaan painomusteen tahrimista toimittajista käytettyyn kutsumanimeen *”lehtineekeri”*. Saari nimettiin Neekerisaareksi vuonna 1934.

Pohjois-Karjalan journalistiyhdistys olisi halunnut vuonna 2019 muuttaa saaren Neekerisaaresta *Uutiseksi*. Karttapaikan nimen muuttamista ehdotettiin Maanmittauslaitokselle. Laitos pyysi asiasta asiantuntijalausunnon Kotimaisten kielten keskukselta. Maanmittauslaitos olisi hyväksynyt nimenmuutoksen vain, jos Kotus olisi hyväksynyt sen. Kotus ei kuitenkaan puoltanut nimen vaihtamista, koska se edustaa paikkakunnan asukkaiden tuntemaa ja käyttämää paikannimeä. Kesäkuussa 2020 Kotus ja Maanmittauslaitos tulivat kuitenkin siihen tulokseen, että nimi *Neekerisaari* poistetaan kartasta. Kotus perusteli lopputulosta muun muassa sillä, että viranomaisten ei tule käyttää rasistisia ilmauksia. Saaren uudeksi nimeksi tuli rinnakkaisnimi *Seppänen*.

## Lähteet

## Aiheesta muualla
*Tietoa Seppäsestä Pohjois-Karjalan journalistiyhdistyksen verkkosivulla
Buzz Lightyear

**Buzz Lightyear** on kuvitteellinen hahmo Disneyn elokuvassa *[[Toy Story – leluelämää]]* (1995) ja sen jatko-osissa sekä spin-off- ja oheisjulkaisuissa. Buzz Lightyear on Toy Story -elokuvissa avaruustoimintafiguurilelu, joka perustuu elokuvien sisäisen maailman mediatuotesarjaan. Buzz Lightyear on nimetty toisena ihmisenä Kuun päällä kävelleen astronautin Buzz Aldrinin mukaan.

Vuoden 2022 kesällä julkaistiin spin-off-elokuva *[[Lightyear (elokuva)|Lightyear]]*. Chris Evans esittää elokuvassa ihmishahmoa, johon Buzz Lightyear -lelu *Toy Story* -maailmassa perustuu.

## Rooli
Buzz Lightyear on ensimmäisessä Toy Story -elokuvassa uusi avaruuslelutoimintahahmo, jonka Andy-niminen poika saa lahjaksi syntymäpäivänään. Buzz on sen ajan halutuin ja paras lelu, jota lapsi voi toivoa. Elokuvassa Buzz on muiden lelujen tapaan elossa, kun ihmiset eivät ole paikalla. Buzzilla on käytössään avaruuspuku, joka esimerkiksi hohtaa pimeässä, ampuu laservaloa ja sisältää siivet.

## Elokuvat ja tv-sarjat
Hahmo esiintyy elokuvissa:
* *[[Toy Story – leluelämää]]* (1995)
* *[[Toy Story 2]]* (1999)
* *[[Buzz Lightyear Avaruusranger: Seikkailu alkaa]]* (2000)
* *[[Buzz Lightyear of Star Command]]* (2000–2001)
* *[[Toy Story 3]]* (2010)
* *[[Toy Story 4]]* (2019)
* *[[Lightyear (elokuva)|Lightyear]]* (2022)

## Lähteet
*  Toy Story – leluelämää (1995) Walt Disney Studios Motion Pictures

### Viitteet
Amy Wong

**Amy Wong** on kuvitteellinen hahmo *[[Futurama]]*-televisiosarjassa. Ääninäyttelijänä toimii Lauren Tom.

## Elämä
Amy Wong on hyvin rikkaasta Marsilaisesta perheestä. Hänen vanhempansa Inez ja Leo Wong ovat Marsin rikkaimmat henkilöt. Amy Wong opiskelee insinööriksi Marsin yliopistossa ja kuuluu naisopiskelijakunta Kappa Kappa Wongiin (ΚΚ王). Hän toimii myös harjoittelijana Planet Expressissä. Professori Hubert J. Farnsworth sanoi jaksossa ”Kuun kamaralla” (), että Amy on vain siksi harjoittelijana, koska heillä on sama veriryhmä.

Amy Wong tapasi Kif Kroekerin jaksossa ”Ikimuistoinen lento” (). He alkoivat seurustella vasta myöhemmin, koska Kif oli aluksi liian ujo kysyäkseen Amya treffeille. Amylla ja Benderillä oli jonkin aikaa suhde sarjan kuudennella tuotantokaudella. Jotkut, mukaan lukien Amyn vanhemmat ja professori Farnsworth, suhtautuivat roboseksualisteihin melko tylysti, joten Bender ja Amy tekivät roboseksuaalien aviosta laillisen. Suhde kuitenkin päättyi ja Amy sekä Kif palasivat yhteen.

Elokuvassa **' Amy ja Kif menevät naimisiin Kifin kotiplaneetalla Amphibios 9, mutta melkein heti tämän jälkeen Kif kuolee tapaturmaisesti. Surun vallassa Amy kuitenkin erehtyy menemään sänkyyn [[Zapp Brannigan]]in kanssa, ja kun Amyn toiveesta Kif palaa kuolleista ja saa selville tapahtuneen, hän ei voi antaa tätä anteeksi Amylle. Elokuvassa **' Kif kuitenkin antaa anteeksi Amylle.

## Lähteet
Paavalin kirje aleksandrialaisille

**Paavalin kirje aleksandrialaisille** eli **Aleksandrialaiskirje** on *[[Uusi testamentti|Uuden testamentin]]* apokryfisiin kirjoihin lukeutuva kirje, jota on väitetty apostoli Paavalin kirjeeksi aleksandrialaisille. Ainut maininta kyseisestä kirjeestä on Muratorin kaanonin (eli Muratorin katkelman) maininta. Sen mukaan *Aleksandrialaiskirjettä* ei tule pitää aitona, kaanoniin kuuluvana Paavalin kirjeenä, vaan kyseessä on Paavalin nimiin pantu sepustus, jonka tarkoituksena on edistää Markionin harhaoppia.

*Aleksandrialaiskirjeen* sisällöstä ei Muratorin kaanon mainitse mitään, eikä siitä tiedetä mitään muistakaan lähteistä. Ei ole edes selvää, onko Muratorin katkelmassa mainittua kirjettä koskaan ollut edes olemassa. Joskus *Aleksandrialaiskirjettä* on ehdotettu toiseksi nimeksi *[[Kirje heprealaisille|Heprealaiskirjeelle]]*, mutta tämä tulkinta ei ole saanut yleistä hyväksyntää.

Samassa yhteydessä *Aleksandrialaiskirjeen* kanssa Muratorin kaanon mainitsee myös toisen apokryfisen kirjeen, *[[Paavalin kirje laodikealaisille|Laodikealaiskirjeen]]*.

## Lähteet
Roman Polanski: Wanted and Desired

**Roman Polanski: Wanted and Desired** on Marina Zenovichin dokumentti (2008) juhlitusta mutta myös kiistellystä elokuvaohjaajasta Roman Polańskista ja tämän syyllistymisestä seksuaalirikokseen.

Dokumentissa haastatellaan Polanskin oikeudenkäynnin juristeja niin syyttäjän kuin puolustuksenkin puolelta. Samoin ääneen pääsevät ohjaajan ystävät ja työtoverit; Polanski itse puhuu vanhojen haastattelujen ja uutiskuvien kautta. *Roman Polanski: Wanted and Desired* sisältää myös kohtauksia nimihenkilönsä elokuvista kuten Rosemaryn painajainen ja Chinatown.

Suomen ensi-iltansa elokuva sai DocPoint-festivaaleilla tammikuussa 2010 ja jäi sen jälkeen Finnkinon ohjelmistoon.

## Arvioita
Nyt-liitteessä kolme kriitikkoa antoi elokuvalle pistekeskiarvon 3,7.

## Lähteet

## Aiheesta muualla
* 
* 
* 
*
Sorry

**Sorry** voi tarkoittaa ainakin seuraavia:

*”Sorry”, Madonnan kappale vuoden 2005 albumilta *Confessions on a Dance Floor*
*”Sorry”, Guns N’ Rosesin kappale vuoden 2008 albumilta *Chinese Democracy*
*”Sorry”, Justin Bieberin kappale vuoden 2015 albumilta *Purpose*.
David Addy

**David Nii Addy** (s. 21. helmikuuta 1990 Prampram, Ghana) on ghanalainen jalkapalloilija. Hän edustaa Veikkausliigassa pelaavaa Ilvestä ja on pelipaikaltaan vasen laitapuolustaja.

Addyn luontainen pelipaikka on vasempana laitapuolustajana. Hän kuitenkin hyökkää laidaltaan usein ja tukee hyökkäyksiä, mistä johtuen häntä voidaan peluuttaa myös vasempana laitalinkkinä. Hänet tunnetaan muun muassa hyvästä puolustuspelaamisesta, taklauksistaan ja pääpelistään. Addyllä on myös kova laukaus.

## Seurajoukkueura
Heinäkuussa 2008 Addy siirtyi tanskalaiseen Randersiin. Ennen siirtymistään hän edusti kotimaansa All Starsia kolmen vuoden ajan 2005–2008. Vuonna 2008 Addy valittiin Ghanan vuoden nuoreksi pelaajaksi.

1. helmikuuta 2010 Addy siirtyi 800&nbsp;000 euron siirtokorvauksella Portoon. Hän teki joukkueen kanssa 3½-vuotisen sopimuksen. Portossa hän mahtui kokoonpanoon vain yhdessä ottelussa. Hän pelasi ensimmäisen sopimusvuotensa lainalla Coimbrassa. Toisen kauden hän pelasi lainassa Kreikan Panetolikosissa. 31. elokuuta 2012 Addy siirtyi vapaalla siirrolla Vitoria Guimaraesiin.

8. elokuuta 2014 Addy siirtyi vapaalla siirrolla Belgiaan Waasland Beverenin joukkueeseen. Heinäkuun 1. päivä 2015 hänestä tuli vapaa pelaaja ja hän oli pelaamatta seuraavan vuoden syyskuuhun asti. 

1. syyskuuta 2016 Addy teki sopimuksen Intiaan Delhi Dynamos joukkueeseen josta tuli vapaalla siirrolla Rovaniemelle 30. maaliskuuta. Sopimus RoPSin kanssa päättyi 1. heinäkuuta ja syyskuussa 2017 hän teki sopimuksen Latviaan Riga FC:n kanssa. Sopimus Rigan kanssa loppui 1. päivään tammikuuta ja hän oli jälleen vuoden verran pelaamatta. Tammikuussa 2019 hän teki sopimuksen Veikkausliigan Ilvekseen.

## Maajoukkueura
Addy kutsuttiin ensimmäisen kerran Ghanan maajoukkueeseen 8. kesäkuuta 2008 otteluun Lesothoa vastaan. Toisen maaottelunsa hän pelasi 2. marraskuuta 2008 Nigeriaa vastaan.

Kaikkiaan Addy on pelannut 14 ottelua Ghanan U20 joukkueessa ja 17 ottelua miesten maajoukkueessa.

## Lähteet
Hrodnan lentoasema

**Hrodnan lentoasema**  on Valko-Venäjän Hrodnan (Grodno) kaupungista itäkaakkoon, valtatie M6:n eteläpuolella ja Niemen-joen pohjoispuolella sijaitseva lentoasema. Kentän itäpuolella sijaitsee Obuhovon kylä (); lentokenttää kutsutaan joskus Grodnon Obuhovon lentoasemaksi. Kentälle on Hrodnan keskustasta maanteitse 18 kilometrin matka. 

Lentoaseman ylläpidosta vastaa RUP Belaeronavigatsija. 

Sinne operoi aiemmin esimerkiksi Gomelavia. Sittemmin kentälle on alkanut liikennöidä ainakin kausittain Valko-Venäjän kansallinen lentoyhtiö Belavia. Yhtiön kesäaikataulun 2013 mukaan Hrodnasta on reittilento  Kaliningradiin ja takaisin kahdesti viikossa (3.6.2013 lähtien). Lentoasema on lentoyhtiö Aviakompania Grodnon () kotikenttä. 

## Lähteet

## Aiheesta muualla
*Airport Information  (fallingrain.com)
*Valko-Venäjän lentokentistä  
*Lentokentän tietoja    (worldaerodata.com)
*Grdonassa toimiva lentoyhtiö Aviakompania Grodno   (grodnoavia.com)
*Hrodnan asemalta lähitunteina lähtevät lennot 
*Hrodnan asemalle lähitunteina saapuvat lennot 
*METAR lentosäähavainto ja TAF lentosääennuste Hrodnan lentoasemalle (UMMG) 
*Valkovenäläinen sääennuste Hrodnaan  (pogoda.by)
Norjan jääpalloliitto

**Norjan jääpalloliitto** (*Norges Bandyforbund*, *NBF*) on urheilun lajiliitto Norjassa. Sen hallinnoimia urheilulajeja ovat liiton alkuperäislaji jääpallo sekä maahockey ja salibandy. Norjan jääpalloliitto perustettiin 17. lokakuuta 1920, kun jääpallotoiminta siirtyi sen alaisuuteen Norjan jalkapalloliitolta. Norjan jääpalloliitto on Kansainvälisen jääpalloliiton perustajajäsen, Kansainvälisen maahockeyliiton ja Kansainvälisen salibandyliiton jäsen. Norjan jääpalloliiton puheenjohtaja on Ivar Nordberg. Jääpalloliiton toimisto sijaitsee Oslossa.

## Historia
Norjan jääpallotoiminta järjestäytyi 1911, kun Norjan jalkapalloliitto, *Norges Fotballforbund*, perusti alaisuuteensa valiokunnan jääpalloilulle. Norjan jääpallomestaruudesta pelattiin ensi kerran 1912. Ensimmäisen mestaruuden voitti oslolaisseura Ready.

Ensimmäisen virallisen maaottelunsa jääpallossa Norja pelasi Ruotsia vastaan Oslossa 6. helmikuuta 1927. Norja hävisi ottelun 1–3. 

Jääpallolle perustettiin oma lajiliitto, *Norges Ishockeyforbund* (suom. ”Norjan Jäähockeyliitto”), 1920. Vuonna 1929 jääpalloliiton nimeksi vaihdettiin Norges Bandyforbund (suom. ”Norjan Bandyliitto”), kun pohjoisamerikkalainen jäähockey eli jääkiekko tuli tunnetuksi Norjassa.

## Katso myös
*Jääpallon Eliteserien
*Norjan jääpallomaajoukkue
*Salibandyn Eliteserien
*Norjan vuoden jääpalloilija

## Lähteet
*
*
*

## Aiheesta muualla
*Norges Bandyforbund
Mona Hofland

**Mona Hofland** (24. kesäkuuta 1929 Oslo, Norja – 11. helmikuuta 2010) oli norjalainen näyttelijä ja laulaja.

Hoflandin debyytti oli 1949 Studioteatretissa, jonka jälkeen hän työskenteli Det Nye Teaterissa (1950–1962), Fjernsynsteatretissa (1962–1963) vieraillen muissakin teattereissa. Elämäntyönsä hän teki Nationaltheatretissa vuosina 1967–1999, jossa hän oli mukana 50 eri tuotannossa. Teatteriuransa lisäksi Hofland näytteli useissa elokuvissa ja televisiosarjoissa, kuten suositussa *[[De syv søstre]]* -televisiosarjassa 1996–2000. Viimeksimainitussa hänen vastanäyttelijänään toimi aviomies Espen Skjønberg.

Laulajana hän julkaisi kolme singlelevytystä 1958.

## Tunnustuksia
*Norjan radioteatterin *Blå fugl*, 1990
**[[Per Aabels ærespris]]*, 1994
*ritari, *[[St. Olavs Orden]]*, 2001

## Lähteet
HMS Veteran

**HMS Veteran** on ollut kolmen Britannian Kuninkaallisen laivaston aluksen nimenä.

* HMS Veteran (1787), Crown-luokan 64-tykkinen kolmannen luokan linjalaiva
* HMS Veteran (1839), satama-alus
* HMS Veteran (D72), Amiraliteetin parannellun W-luokan hävittäjä.
John Jacob Rhodes

**John Jacob Rhodes** (18. syyskuuta 1916 Council Grove, Kansas – 24. elokuuta 2003 Mesa, Arizona) oli yhdysvaltalainen republikaanipoliitikko.

Rhodes toimi 3. tammikuuta 1953 – 3. tammikuuta 1983, tasan kolmenkymmenen vuoden ajan, Yhdysvaltain edustajainhuoneen jäsenenä Arizonan osavaltion ensimmäisestä vaalipiiristä. Vuosina 1973–1981 hän toimi edustajainhuoneen vähemmistöjohtajana, jossa tehtävässä hän seurasi Yhdysvaltain varapresidentiksi siirtynyttä Gerald Fordia. Hän ei asettunut enää ehdolle vuoden 1982 edustajainhuoneen vaaleissa ja hänen seuraajakseen Arizonan ensimmäisen vaalipiirin edustajana valittiin John McCain. 

Rhodes oli varsinaiselta ammatiltaan juristi. Hän opiskeli lakia Harvard Law Schoolissa, josta hän valmistui vuonna 1941.

Rhodes oli vuodesta 1942 naimisissa Elizabeth Harvey Rhodesin kanssa. Heillä oli neljä lasta, tytär ja kolme poikaa. Yksi pojista, John Jacob Rhodes III, toimi vuosina 1987–1993 Yhdysvaltain edustajainhuoneen jäsenenä samasta vaalipiiristä kuin isänsä.

## Lähteet
Chris Taylor (jääkiekkoilija)

**Chris Taylor** (s.  Stratford, Ontario, Kanada) on kanadalainen jääkiekkoilija. Hän pelasi vuosina 1994–2004 149 ottelua NHL:ssä kolmessa eri seurassa.

## Ura
Taylor pelasi juniorina aluksi kotikaupunkinsa Stratfordin Cullitons-joukkueessa, jonka jälkeen hän pelasi OHL:n London Knightsissa vuosina 1988–1992. Hän teki kolmella kaudella OHL:ssa yli sata pistettä. New York Islanders valitsi hänet  vuorolla 27.

Taylor siirtyi ammattilaiseksi syksyllä 1992, mutta pelasi seuraavana kahtena kautena vain Islandersin farmijoukkueissa. Kaudella 1994–1995 hän pelasi kymmenen NHL-ottelua ja seuraavalla kaudella 11, mutta suurimmaksi osaksi edelleen farmijoukkueissa. Kaudella 1996–1997 Taylor pelasi vain yhden NHL-ottelun. Kesällä 1997 Taylor solmi sopimuksen Los Angeles Kingsin kanssa, mutta Los Angelesissakin hän pelasi vain farmijoukkueessa. Kesällä 1998 Taylor solmi sopimuksen Boston Bruinsin kanssa ja hän pelasi kaudella 1998–1999 37 NHL-ottelua Bostonissa. Elokuussa 1999 Taylor solmi sopimuksen Buffalo Sabresin kanssa, ja hän pelasi Buffalossa 90 NHL-ottelua vuosina 1999–2004. Kaudella 2003–2004 hän pelasi 54 NHL-ottelua, mutta muilla kausilla suurimmaksi osaksi Buffalon farmijoukkueessa Rochester Americansissa. Taylor jatkoi Rochesterissa kesään 2006 asti, jolloin hän siirtyi pelaamaan Saksaan Frankfurt Lionsiin. Frankfurtissa Taylor pelasi vuoteen 2009 asti, jonka jälkeen hän palasi pelaamaan Rochesteriin.

## Muuta
Taylorin veli on jääkiekkoilija Tim Taylor.

## Tilastot

## Saavutukset
* Fred T. Hunt Memorial Award (AHL) – 2005
* IHL:n mestaruus Turner Cup – 1996

## Lähteet
* 
* 
*
1-naftoli

**1-naftoli** (C10H8O) on aromaattinen orgaaninen yhdiste. Aine ja sen isomeeri 2-naftoli ovat fenolin naftaleenihomologeja. 1-naftolia käytetään orgaanisessa synteesissä valmistettaessa muun muassa väriaineita.

## Ominaisuudet
1-naftoli on huoneenlämpötilassa kiteistä ainetta. Se liukenee hieman veteen ja runsaammin orgaanisiin liuottimiin, kuten alkoholiin, eetteriin ja kloroformiin. Yhdiste liukenee myös hydroksidiliuoksiin.

## Valmistus
Teollisesti 1-naftolia voidaan valmistaa kahdella tavalla. Yhdistettä voidaan valmistaa kuumentamalla vastaavan naftaleenisulfonihapon natriumsuolaa natriumhydroksidin kanssa 300&nbsp;°C:n lämpötilassa. Sivutuotteena saadaan natriumsulfiittia ja vettä.
:C10H7SO3Na + 2NaOH → C10H7Na + Na2SO3 + H2O

Toinen tapa, jota käytetään teollisuudessa on 1-naftyyliamiinin kuumennus 290&nbsp;°C:n lämpötilaan laimean rikkihapon kanssa. Tällöin muodostuu lisäksi ammoniakkia.

## Käyttö
1-naftolia käytetään valmistettaessa väriaineita, fluoresoivia valkaisuaineita ja lääkeaineita. 1-naftolia voidaan myös käyttää glukuronidaation biotesteissä.

## Turvallisuus
1-naftoli on haitallista hengitettynä, nieltynä tai absorboituna ihon läpi. Suurina pitoisuuksina yhdiste tuhoaa kudoksia. Yhdisteen on todettu olevan teratogeeninen eli epämuodostumia aiheuttava.

1-naftoli on naftaleenin ja hyönteismyrkkynä käytettävän karbaryylin aineenvaihduntatuote.

## Lähteet

## Aiheesta muualla
*Human Metabolome Database: 1-Naphthol 
*Food Component Database (FooDB): Naphthalen-1-ol 
*Toxin and Toxin Target Database (T3DB): 1-Naphthol 
*Kyoto Encyclopedia of Genes and Genomes (KEGG): 1-Naphthol 
*ChemBlink: 1-Naphthol
Burray

**Burray** on Orkneysaarten saaristoon kuuluva saari. Se sijaitsee itään Scapa Flow:sta. Saari on kooltaan 9,03 km² ja sen korkein kohta on 80 metriä. 

Saarella oli vuonna 2001 357 asukasta. Keskuspaikka, Burray Village, on entinen kalastussatama saaren lounaisrannikolla. Muita asutuspaikkoja ovat Northtown, Southtown ja Hillside.
Otto Daniel Winge

**Otto Daniel Winge** (2. toukokuuta 1810 – 16. tammikuuta 1886, Tukholma, Ruotsi) oli ruotsalainen pianisti ja säveltäjä. Hän opiskeli Tukholman kuninkaallisessa musiikkiakatemiassa ja piti ensikonsertin 1831. Winge opetti aluksi Adolf Fredrik Lindbladin musiikkikoulussa ja jatkoi opintojaan Sigismund Thalbergin ja Isack Moschelesin johdolla. Vuodet 1860–1877 hän opetti harmoniaoppia musiikkiakatemiassa. Winge työskenteli myös Pariisissa ja Lontoossa ja toimi musiikkikirjailijana tehden muun muassa oman harmoniaopin oppikirjan 1862. Vuonna 1860 hänestä tuli kuninkaallisen musiikkiakatemian jäsen. Wingen sävellystuotanto käsittää pianokappaleita ja lauluja.

## Oppilaita
* Vivika Ekman

## Lähteet
Palkkapitäjä

**Palkkapitäjä** oli suomalainen pitäjä, jonka veronmaksajilta kerätty papinpalkkaus käytettiin piispan, tuomiokapitulin jäsenten, yliopiston teologisen tiedekunnan ja koulujen opettajien palkaksi. Vielä 1800-luvulla keisarinpitäjien kirkkoherrantuloja luovutettiin tähän tarkoitukseen. Järjestelmä lakkautettiin 24. huhtikuuta 1865 annetulla säädöksellä. Siitä lähtien tällaisille tulonsaajille luovutettiin etua vastaava rahamäärä valtion varoista.

## Katso myös
* Anneksi
* Prebenda
* Palkkatila

## Lähteet
Rudolf Hasse

**Rudolf Hasse** (30. toukokuuta 1906 – 12. elokuuta 1942) oli saksalainen kilpa-autoilija. Hän ajoi Auto Unionilla Grand Prix -kilpailuja vuosina 1936–1939 ja voitti Belgian Grand Prix'n 1937. Uransa alkuvaiheilla hän kilpaili moottoripyörillä.

Hasse syntyi Mittweidassa Saksin osavaltiossa ja kuoli toisessa maailmansodassa.

## Lähteet
Bolivian avaruusjärjestö

**Bolivian avaruusjärjestö** on helmikuussa 2010 perustettu Bolivian valtion organisaatio, joka ohjaa, valvoo ja rahoittaa Bolivian avaruustoimintaa. 

Organisaation alkubudjetti on yksi miljoona dollaria. Se valvoo bolivialaisen Tupac Katari -tietoliikennesatelliitin toteutusta. Se on nimetty 1700-luvulla Espanjan kolonialismia vastaan taistelleen varhaisen Túpac Katari-vapaustaistelijan mukaan. Satelliitti perustuu kiinalaiseen DFH-4-tietoliikennesatelliittiin.  

## Lähteet
Nyrob

**Nyrob** () on kaupunkimainen taajama Permin aluepiirin Tšerdynin piirissä Venäjällä. Se sijaitsee Kolvan vesistöön kuuluvan Nyrobka-joen varrella 41 kilometriä Tšerdynistä pohjoiseen. Asukkaita on 7&nbsp;200 henkeä (vuonna 2009).

Nyrob mainitaan ensimmäisen kerran vuonna 1579. 1700-luvun alkuun saakka siellä asui komipermjakkeja. Alkuperäinen nimitys *Nyryb* perustuu komipermjakin sanoihin *nyr* ’nenä’ ja *yb* ’pelto’. Vuonna 1601 Boris Godunov karkotti kylään tulevan tsaarin Mihail Fjodorovitš Romanovin sedän Mihail Nikititš Romanovin. Häntä pidettiin kahlehdittuna maakuopassa, jossa hän tarinan mukaan kuoli nälkään.

1600-luvun alussa Nyrobista tuli pogostan keskus. Vuonna 1913 siellä asui karkotettuna Kliment Vorošilov. Vuosina 1924–1959 kylä oli Nyrobin piirin keskus. Vuonna 1945 perustettiin Gulag-järjestelmään kuulunut vankileiri, jossa oli enimmillään yli 25&nbsp;000 vankia. Vuonna 1963 Nyrob sai kaupunkimaisen taajaman statuksen.

Nyrobissa toimii puunhankintayritys, sähköverkkolaitos, metsätalous ja vankila. Taajamassa on lastentarha, keskikoulu, lasten musiikkikoulu, kulttuuritalo, kirjasto ja lääkärin vastaanotto. Nähtävyyksiin kuuluu vuonna 1704 rakennettu koristeellinen pyhän Nikolauksen kirkko, vuonna 1736 pystytetty Jumalan ilmestymisen kirkko sekä vuonna 1913 aidalla ympäröity Mihail Romanovin vankipaikka.

## Lähteet
Poktša

**Poktša** () on kylä ja maalaiskunta Permin aluepiirin Tšerdynin piirissä Venäjällä. Se sijaitsee Kolva-joen rannalla 6 kilometriä Tšerdynistä pohjoiseen. Asukkaita on 900 henkeä (vuonna 2002).

Poktša mainitaan ensimmäisen kerran vuonna 1472. Vuoteen 1535 saakka se toimi Permin komien asuttaman Suur-Permin hallinnollisena keskuksena. Mansit hävittivät Poktšan vuonna 1481. 1600–1800-luvuilla kylä oli tärkeä laivanrakennuksen ja kaupan keskus. Se oli tunnettu myös kirkollisesta puunveistotaiteestaan.

Kylässä toimii maatalousyritys ja metsänhoitoalueen konttori. Palveluihin kuuluu lastentarha, lastenkoti, koulu, kulttuuritalo ja kirjasto. Nähtävyyksiä ovat 900–1200-lukujen asuinpaikka, vuonna 1785 rakennettu Marian ilmestyksen kirkko ja vuonna 1913 pystytetty Jumalanäidin Kazanin ikonin tsasouna.

Poktša-niminen kylä on myös Komin tasavallan Troitsko-Petšorskin piirissä.

## Lähteet
Christian Kautz

**Christian Kautz** (23. marraskuuta 1913 – 4. heinäkuuta 1948) oli sveitsiläinen kilpa-autoilija. Hän ajoi Grand Prix -kilpailuja vuosina 1936–1948. Hän ajoi muun muassa Mercedes Benzillä ja Auto Unionilla. Kautz kuoli Bremgartenin radalla Sveitsin Grand Prix'ssa 1948 ajaessaan Maseratia.

Kautz oli sveitsiläisen miljonäärin poika.

## Lähteet
Möhöjuuri

**Möhöjuuri** on ristikukkaisilla kasveilla, kuten kaalilla, rypsillä ja rapsilla tavattava kasvitauti. Sen aiheuttaa *Plasmodiophora brassicae* -möhösieni. Eläessään isäntäkasvissa tämä möhösieni aiheuttaa kasvin juuriin suuria muodottomia äkämiä, mistä kasvitauti on saanut nimensä. Juuriin muodostuvat äkämät lahoavat mätäneväksi massaksi.

## Oireet ja torjunta

Mikäli tauti iskee kasvin pääjuureen, seurauksena on kasvin lakastuminen. Sivujuureen muodostuvat tautiäkämät eivät välttämättä haittaa kasvua. Pahimmillaan seurauksena on sadon tuhoutuminen, jolloin taloudelliset vahingot voivat olla mittavia.

Tauti on vaikeasti torjuttava. Möhöjuuren muodostamat lepoitiöt voivat säilyä maassa jopa 10–20 vuotta, minkä vuoksi taudin torjuminen edellyttää sitä, että saastuneilla mailla ristikukkaisten viljelyä on vältettävä ainakin viisi vuotta. Kasvualustan korkealla pH:lla (yli 7,2) on tautia torjuva vaikutus. Möhöjuuri ei kuulu kompostiinkaan, koska se ei tuhoudu edes lämpökompostorissa..

## Aiheuttaja ja elinkierto
Möhösienet eivät ole nimestään huolimatta sieniä, vaan ne luetaan nykyään *[[Rhizaria]]*-nimiseen kuntaan. Niiden asema eliökunnan luokittelussa oli pitkään hyvin epäselvä, ja tarkemman tutkimustiedon puuttuessa niitä pidettiin jonkinlaisina alkeellisina sieninä, alkueliöinä tai niiden välimuotoina aina 1900-luvun lopulle saakka.

Möhöjuurella kasvullinen vaihe on infektoituneen isäntäsolun sisälle muodostuva monitumainen haploidi limakko eli plasmodi. Tämä limakko muodostuu juurikarvan soluun, kun lepoitiöstä itänyt parveiluitiö on infektoinut sen. Limakosta muodostuu uintisiimallisia parveiluitiöitä eli sekundaarisia tsoosporeja, jotka infektoivat uusia juurikarvasoluja. Juurikarvasoluista infektio leviää juuren kuoreen, jonka soluissa muodostuu uusia niin sanottuja sekundaarisia limakkoja, ja ilmeisesti tässä vaiheessa limakoiden tumissa tapahtuu karyogamia eli haploidien tumien yhtyminen diploideiksi. Tässä vaiheessa isäntäkasvin juureen syntyy äkämiä. Sekundaarisissa limakoissa tapahtuu meioosi, jonka tuloksena vapautuu haploideja lepoitiöitä. Äkämän lahotessa nämä vapautuvat maaperään.

## Lähteet
* Farmit.net: Möhöjuuri  (viitattu 12.2.2010)
*Rikkinen, Jouko: Leviä, sieniä ja leväsieniä. Yliopistopaino, 1999. 
*Taksonomian lähde: 

### Viitteet
Keltainen sukellusvene

**Keltainen sukellusvene** () on The Beatles -animaatioelokuva vuodelta 1968. Elokuvassa Ringo Starr, Paul McCartney, John Lennon ja George Harrison yrittävät pelastaa Sgt. Pepper’s Lonely Hearts Club Band -yhtyeen. The Beatlesin jäsenet eivät kuitenkaan itse puhu animaatiohahmoissa, vaan niissä on omat ääninäyttelijät. *Keltaisessa sukellusveneessä* esiintyy yhteensä 23 yhtyeen kappaletta, kuten ”All You Need Is Love” ja ”Nowhere Man”. *Keltainen sukellusvene* on värielokuva.

Aivan lopussa on lyhyt humoristinen katkelma, jossa oikeat The Beatlesin jäsenet näyttäytyvät hupaisine kommentteineen.

*[[The New York Times]]in* kriitikot valitsivat *Keltaisen sukellusveneen* vuonna 2004 yhdeksi kaikkien aikojen tuhannesta parhaasta elokuvasta maailmassa.

## Katso myös
*Yellow Submarine (kappale)

## Lähteet
Telibussi

**Telibussi** on jäykkäkorinen, kolmiakselinen linja-auto. Takaosan teli mahdollistaa suuremman kantavuuden, ja siksi telibussit ovat tavallisia kaksiakselisia busseja pitempiä, ja niiden matkustajakapasiteetti on suurempi. Telibusseissa on 49–55 istumapaikkaa ja niitä käytetään suurimpien kaupunkien paikallis- ja lähiliikenteessä. Suomessa telibussin enimmäispituus on 15 metriä. Pääkaupunkiseudulle ensimmäiset telibussit hankittiin vuonna 1996 samaan aikaan ensimmäisten matalien nivelbussien kanssa. Telibusseissa voi olla joko jäykkä, itseohjaava tai ohjaava teli. 

## Lähteet
* http://www.kuukankorpi.com/paikallisliikenne/bussityypit.html 
* http://alk.tiehallinto.fi/thohje/pdf/2100015-02lautopys.pdf
Elma

**Elma** on naisen etunimi, joka on eri maissa syntynyt lyhennelmänä useista eri nimistä tai nimiyhdistelmistä. Näitä ovat olleet esimerkiksi Englannissa Elisabet-Mary, Tanskassa Else-Marie ja Italiassa Guglielma, joka on Vilhelm-nimen italialainen naispuolinen vastine.

Suomessa nimi Elma tuli käyttöön 1800-luvun lopulla, mihin luultavasti vaikutti Aleksis Kiven näytelmä *[[Karkurit]]* (1867). Siinä esiintyy tämänniminen neito. On arveltu, että Kivi löysi nimen italialaisista lähteistä. Suomessa nimestä tunnetaan myös muunnos **Elmi**, joka tosin saattaa paikoin olla lyhentymä Elmiinasta. Tällöin se pohjautuisi nimiin Helmiina ja Vilhelmiina.

Digi- ja väestötietoviraston tietojen mukaan nimi Elma on 1900-luvun alusta helmikuuhun 2026 mennessä annettu 10&nbsp;733 naiselle. Elmi on puolestaan annettu samana aikana nimeksi 954 naiselle ja noin 60 miehelle.

Elman ja Elmin nimipäivä on 12. helmikuuta. Nimi Elma esiintyy sekä suomenkielisessä että suomenruotsalaisessa kalenterissa, Elmi vain suomenkielisessä.

## Tunnettuja Elma- ja Elmi-nimisiä

* Elma Aaltonen (1913–1998), lähetystyöntekijä ja kirjailija
* Elma Finne (1907–1977), suomenruotsalainen uskonnollinen kirjailija
* Elma Lindroos (1907–2009), arkkitehti
* Elmi Tsokkinen (1885–1979), runonlaulaja

## Kuvitteellisia Elma- ja Elmi-nimisiä

* Elma, toinen päähenkilö Aleksis Kiven näytelmässä *[[Karkurit]]*
* Elma, toinen päähenkilö elokuvassa *[[Elma ja Liisa]]*
* Elma Laurila, torppari Anton Laurilan tytär Väinö Linnan romaanissa *[[Täällä Pohjantähden alla]]*

## Lähteet
Somewhere I Belong

**Somewhere I Belong** on kappale Linkin Parkilta. Se on ensimmäinen single yhtyeen toiselta, vuonna 2003 julkaistulta studioalbumilta, Meteoralta. Single julkaistiin 18. maaliskuuta 2003. Kappaleesta on tehty myös musiikkivideo, jonka on ohjannut Linkin Park -yhtyeen Joe Hahn.

"Somewhere I Belong" ylsi monilla listoilla 20 parhaan joukkoon.

## Musiikkivideo
Musiikkivideon on ohjannut tuttuun tapaan yhtyeen jäsen Joe Hahn. Kappaleen musiikkivideo palkittiin Best Rock Video -palkinnolla vuoden 2003 MTV Video Music Awardsissa.

## Listasijoitukset
Kappale ylsi julkaisuviikollaan top 30:een Hot 100 Airplay -listalla, ja seuraavalla viikolla se debytoi Billboard Hot 100 -listalla, jossa se oli parhaimmillaan 32:s. "Somewhere I Belong" sijoittui Hot 100 -listan 32:nneksi sen 15:llä viikolla ja palasi listalle takaisin 20 viikon jälkeen. Kappale sijoittui top 10:een monilla Billboardin listoilla. Muiden muassa Hot Modern Rock Tracks ja Hot Mainstream Rock Tracks -listoilla se otti kärkipaikan. Kanadassa kappale oli parhaimmillaan kolmas, ja siitä tuli parhaiten sijoittunut kappale Kanadassa.

Uudessa-Seelannissa kappale oli #1, Irlannissa #4, Britanniassa #10, Saksassa #12, Norjassa #12, Australiassa #13, Suomessa #14, Italiassa #14, Sveitsissä #15, Itävallassa #16, Hollannissa #16 ja Ruotsissa #19.

## Lähteet
Unigrafia

**Unigrafia Oy** on Helsingissä toimiva oppimisen, tutkimuksen ja viestinnän palvelujen tuottaja, joka panostaa erityisesti digitaalisiin palveluihin. 

Unigrafia on monitoimialayhtiö, jonka tarjoomaan sisältyy sekä luovia-, että asiantuntija- ja tukipalveluita.  

Unigrafia on asiakasomistajiensa merkittävä kehittäjäkumppani. Unigrafian omistavat neljä korkeakoulua: Aalto-yliopisto, Haaga-Helia ammattikorkeakoulu, Helsingin yliopisto ja Taideyliopisto.

## Historia

Unigrafia aloitti toimintansa vuonna 1972 aluksi Monistuspalvelun nimellä. Se perustettiin hoitamaan keskitettyä opetusmonisteiden tuotantoa. Varsinainen painotoiminta alkoi vuonna 1975. Vuonna 1985 nimi muutettiin Yliopistopainoksi. Vuonna 2011 toiminta yhtiöitettiin ja nimeksi tuli Unigrafia Oy.

Yliopistopaino oli myös tiedekustantamo vuodesta 1987 vuoteen 2007, jolloin kustannusoikeudet myytiin Gaudeamukselle. Nykyään Unigrafian kirjamyynti toimii useiden kustantajien verkkokirjakauppana.

## Lähteet

## Aiheesta muualla
* Unigrafian kotisivut
Wimbledonin tennisturnaus 2002

**Wimbledonin tennisturnaus 2002** alkoi 24. kesäkuuta ja päättyi 7. heinäkuuta 2002. Kilpailu oli järjestyksessä 116:s. Lleyton Hewitt voitti miesten kaksinpelin. Serena Williams voitti sekä naisten kaksinpelin että naisten nelinpelin. Nelinpelin hän voitti Venus Williamsin kanssa. Miesten nelinpelin voittivat Jonas Björkman ja Todd Woodbridge ja sekanelinpelin Jelena Lihovtseva ja Mahesh Bhupathi.

## Loppuottelut

### Miesten kaksinpeli
 **[[Lleyton Hewitt]]** –  David Nalbandian 6–1, 6–3, 6–2

### Naisten kaksinpeli
 **[[Serena Williams]]** –  Venus Williams 7–6(4), 6–3

### Miesten nelinpeli
 **[[Jonas Björkman]]** /  **[[Todd Woodbridge]]** –  Mark Knowles /  Daniel Nestor 6–1, 6–2, 6–7(7), 7–5

### Naisten nelinpeli
 **[[Serena Williams]]** /  **[[Venus Williams]]** –  Virginia Ruano Pascual /  Paola Suárez 6–2, 7–5 

### Sekanelinpeli
 **[[Jelena Lihovtseva]]** /  **[[Mahesh Bhupathi]]** –  Daniela Hantuchová /  Kevin Ullyett 6–2, 1–6, 6–1

## Lähteet
* Miesten ja sekanelinpelin tulokset ITF:n sivuilla  
* Naisten tulokset ITF:n sivuilla
Usoljen piiri

**Usoljen piiri** () on kunnallinen itsehallintoalue Permin aluepiirissä Venäjällä. Vuonna 1940 perustetun piirin pinta-ala on 4&nbsp;666 neliökilometriä. Asukkaita on 13&nbsp;700 henkeä (vuonna 2009).

Usoljen piiri sijaitsee Permin aluepiirin keskiosassa. Pohjoisessa se rajoittuu Solikamskin, idässä Aleksandrovskin, etelässä Dobrjankan ja Jusvan sekä lännessä Kudymkarin ja Kosan piireihin. Piirin keskellä sijaitsee Bereznikin kaupunkipiirikunta. Pinta-alasta noin 70 % on metsää. Hyötykaivannaisia ovat öljy, kaliumin ja magniumin suolat, kalkkikivi ja keraaminen savi. Kama-joen muodostama Kaman tekojärvi jakaa piirin kahteen osaan.

Piiriin kuuluu Usoljen kaupunki ja viisi maalaiskuntaa: Berezovka, Orjol, Pyskor, Romanovo ja Troitskoje (keskuspaikka Železnodorožnyi). Hallinnollinen keskus on Usolje. Asutuskeskuksia on yhteensä 76.

Asukkaista on vuoden 2002 väestönlaskennan mukaan 93,8 % venäläisiä, 1,7 % komipermjakkeja ja 1,4 % tataareja. Kaupunkiväestön osuus on 51,6 %.

Suurin veronmaksaja on öljynporausta harjoittava Lukoil-Perm. Seudulla on myös metsä-, puunjalostus- ja huonekaluteollisuutta. Maatalous on erikoistunut maidon ja lihan tuotantoon. Myös matkailua on pyritty kehittämään.

Piirissä toimii lasten taidekoulu, kirjastolaitos, kulttuuri- ja vapaa-ajankeskuksia sekä historiallinen ja rakennustaiteellinen museo. Paikallislehtenä ilmestyy *Usolskaja gazeta* (”Usoljen lehti”).

Seudulla on useita arkeologisia muistomerkkejä. Nähtävyyksiin kuuluvat maalaiskylien kirkot sekä Usoljen ja Orjolin historialliset rakennukset.

## Lähteet

## Aiheesta muualla
Solikamskin piiri

**Solikamskin piiri** () on kunnallinen itsehallintoalue Permin aluepiirissä Venäjällä. Vuonna 1924 perustetun piirin pinta-ala on 5&nbsp;421 neliökilometriä. Asukkaita on 17&nbsp;700 henkeä (vuonna 2009).

Solikamskin piiri sijaitsee Permin aluepiirin pohjoisosassa. Pohjoisessa se rajoittuu Tšerdynin ja Krasnovišerskinin piireihin, kaakossa Aleksandrovskin piiriin, etelässä Usoljen piiriin ja Bereznikin kaupunkiin sekä lännessä Permin Komin Kosan piiriin. Noin 80 % pinta-alasta on metsää. Hyötykaivannaisia ovat öljy ja kaliumin suolat. Suurin joki on Kama.

Piiriin kuuluu 7 maalaiskuntaa: Basim, Kasib, Krasnyi Bereg, Polovodovo, Rodniki, Tjulkino ja Tohtujevo. Hallinnollinen keskus on Solikamskin kaupunki, joka ei kuulu piirin yhteyteen, vaan muodostaa erillisen kaupunkipiirikunnan. Asutuskeskuksia on yhteensä 63.

Vuoden 2002 väestönlaskennan mukaan piirin asukkaista 89,8 % on venäläisiä, 1,8 % komipermjakkeja ja 1,6 % ukrainalaisia. Kaupunkiväestöä ei ole.

Piirin kautta kulkevat Tšerdyniin ja Krasnovišerskiin johtavat maantiet sekä Solikamskin ja Tšusovoin välinen rautatie. Tärkein elinkeino on maatalous, joka on erikoistunut maidon tuotantoon. Lisäksi harjoitetaan puunhankintaa.

Piirissä toimii ammattikoulu, lasten taide- ja musiikkikoulut, kirjastolaitos sekä kulttuuri- ja vapaa-ajankeskuksia. Paikallislehtenä ilmestyy *Solikamski rabotši* (”Solikamskin työläinen”).

Seudulla on useita arkeologisia muistomerkkejä. Nähtävyyksiin kuuluvat Gorodištšen, Verh-Borovajan ja Verh-Usolkan kylien kirkot.

## Lähteet
Faint

**Faint** on kappale Linkin Parkilta. Se on toinen single yhtyeen toiselta, vuonna 2003 julkaistulta studioalbumilta, Meteoralta. Single julkaistiin 9. kesäkuuta 2003. Faintin musiikkivideon on ohjannut Mark Romanek ja se on kuvattu Los Angelesissa.

Kappaleesta on julkaistu kaksi singleä, "Faint 1" ja "Faint 2", jotka erottuvat toisistaan kansivärillä ja kappalelistalla ("Faint 1" on sininen ja "Faint 2" ruskean vihreä). "Faint 1" julkaistiin vain Kanadassa, ja siinä on samat kappaleet, mutta se ei sisällä musiikkivideota. "Faint 2" on annettu Linkin Park Street Teamin jäsenille ja joillekin yhtyeen faniklubin, Linkin Park Undergroundin jäsenille.

Faintin intro on väärinpäin soitettu sample kappaleesta "Tania Meets Klebb", joka löytyy James Bond elokuva *[[Salainen agentti 007 Istanbulissa]]* soundtrackilta.

Kappale ylitti miljardin kuuntelukerran rajan Spotifyssä toukokuussa 2025.

## Listasijoitukset
Kappale sijoittui top 20:een Hot 100 Recurrent Airplay -listalla, ja seuraavalla viikolla se debytoi Billboard Hot 100 -listalla, jossa se oli parhaimmillaan 48:s. "Faint" julkaistiin Australiassa, Euroopassa ja Uudessa-Seelannissa 22. heinäkuuta 2003. Rock Modern Tracks -listalla kappale otti ykkössijan ja Mainstream Rock Tracks -listalla kakkossijan. Britannian singlelistalla kappale oli parhaimmillaan 15:s, Australiassa 25:s, Irlannissa 26:s ja Itävallassa 27:s.

## Lähteet
Amie Street

**Amie Street** oli vuosina 2006–2010 toiminut indiemusiikkiin keskittynyt verkkokauppa ja verkkoyhteisö. Sivuston perustivat Brownin yliopiston opiskelijat Elliott Breece, Elias Roman ja Joshua Boltuch. Heidän tavoitteenaan oli auttaa riippumattomia ja kehittyviä artisteja markkinoimaan ja myymään musiikkiaan sosiaalisessa ympäristössä.

Amie Streetissä artistit eivät itse päättäneet levyjensä hintaa, vaan se määräytyi markkinapohjaisesti. Jokaisen kappaleen hinta lähti nollasta ja kasvoi sitä mukaa kun kappaletta ladataan, aina 0,98 dollariin saakka. Levyn hinta muodostui levyllä olevien kappaleiden yhteenlasketusta hinnasta. Artisti sai kaikista yli viiden dollarin yli menevistä tuloista 70 prosenttia.

Loppuvuodesta 2008 Amie Streetissä oli yli miljoona musiikkikappaletta, ja yritys työllisti 21 henkilöä. Sivustolla oli noin 90&nbsp;000 käyttäjää kuukaudessa.. Amie Street Inc:n pääkonttori sijaitsi Long Islandilla New Yorkissa.

Sivusto suljettiin 22. lokakuuta 2010 Amazonin ostettua Amie Streetin.

## Lähteet
EKE-yhtiöt

**EKE-yhtiöt** on suomalainen perheyritys, jonka päätoimialoja ovat rakennussuunnittelu, rakentaminen ja rautatiekuljetukset. EKE keskittyy rakennustoiminnassa kokonaisten pientaloalueiden infrastruktuurien suunnittelemiseen ja rakentamiseen. Yrityksen perusti Bertel Ekengren vuonna 1961.

EKE-Yhtiöiden tärkeimmät  rakennuskohteet ovat vuonna 2010 Sundsbergin pientaloalue Kirkkonummella 
, Majtorpin alue Vantaalla sekä Pulkovon Business Center, Pulkovo Sky Venäjällä .

## Lähteet

## Aiheesta muualla
* EKE-Yhtiöt
State Route 92 (Kalifornia)

**State Route 92** on tie Kaliforniassa, Yhdysvalloissa. Se perustettiin vuonna 1964 ja sillä on pituutta 44,690 kilometriä.

## Lähteet
Days of Thunder – ukkosta radalla

**Days of Thunder – ukkosta radalla** on vuonna 1990 ensi-iltansa saanut yhdysvaltalainen draamaelokuva. Sen on ohjannut Tony Scott ja pääosissa näyttelevät Tom Cruise, Nicole Kidman, Robert Duvall, Randy Quaid, Cary Elwes ja Michael Rooker. Elokuva sijoittuu NASCAR-sarjaan ja siinä esiintyy myös useita oikeita kilpa-ajajia kuten esimerkiksi Rusty Wallace, Neil Bonnett ja Harry Gant. Elokuvan tunnussävelmä on nimeltään *Last Note Of Freedom*, ja sen esittää David Coverdale. Tom Cruise tapasi tulevan vaimonsa Nicole Kidmanin tätä elokuvaa tehdessään.

Elokuvan tuotantobudjetti oli noin 70 miljoonaa dollaria ja se tuotti maailmanlaajuisesti noin 158 miljoonaa dollaria. *Days of Thunder* oli ehdolla parhaan äänityksen Oscar-palkinnon saajaksi.

## Elementit
Kriitikko Roger Ebert nimitti *Days of Thunderia* "Tom Cruise -elokuvaksi", koska siinä toistuivat samat elementit kuin Cruisen aiemmissa elokuvissa ''Top Gunissa'' (1986), ''Suurissa seteleissä'' (1986) ja ''Cocktailissa'' (1988). Näihin elementteihin kuuluivat: 1. Tom Cruisen hahmo – nuori ja naiivi, mutta luonnostaan ​​lahjakas poikanen, joka voisi olla kaikista paras, kunhan vain kykenisi kesyttämään riehakkaan luontonsa. 2. Mentori – kaiken kokenut vanhempi mies, joka tunnistaa lahjakkuuden ja uskoo poikaan, vaikka tämä mokailee, kun hänen luontonsa saa hänestä yliotteen. 3. Ylivertainen nainen – vanhempi, pidempi ja kypsempi kuin Cruisen hahmo. Hän toimii päähenkilön henkisenä oppaana samalla kun miespuolinen Mentori valvoo päähenkilön taitoa. 4. Taito – joka lahjakkaan nuoren miehen tulee hallita. 5. Kilpakenttä – jossa nuorta miestä koetellaan. 6. Salainen oppi – koostuu erikoisosaamisesta ja viisaudesta, josta elokuva tietää kaiken, ja jonka yleisö saa oppia. 7. Polku – matka tärkeimpiin paikkoihin, joissa alan mestarit ottavat toisistaan mittaa. 8. Esivihollinen – elokuvan alkupuolen pahis, joka tarjoaa sankarille harjoitteluvastuksen. Aluksi Cruisen hahmo ja Esivihollinen eivät pidä toisistaan, mutta tulikasteen kautta he oppivat rakastamaan toisiaan. 9. Lopullinen vihollinen – todellinen pahis, joka ilmestyy elokuvan lopussa testaamaan sankarin taitoja, oppimiskykyä, rakkautta, taitoja sekä kilpakentän ja salaisen opin tuntemusta. 

## Arvioita
*[[Video-opas|Video-oppaassa]]* vuodelta 1994 Esko Rautakorpi sanoo elokuvaa hyvännäköiseksi mutta hitaaksi ja antaa sille yhden tähden viidestä, mikä vastaa sanallista arviota ”huono”.

## Peli
Mindscape julkaisi elokuvaan perustuvan videopelin *Days of Thunder* useille alustoille vuosina 1990–1992. Mikrobitti-lehden Petri Teittinen antoi pelin DOS-versiolle 78 pistettä sadasta ja Amiga-versiolle 70.

## Lähteet
Tinyurl

**TinyURL** on URL-lyhentäjä eli web-palvelu, jonka tarkoituksena on antaa käyttäjälle lyhyempi muoto URL:stä. Kevin Gilbertson, web-ohjelmoija, aloitti palvelun tammikuussa 2002, jotta hän voisi linkittää suoraan uutisryhmien uutisiin, joiden URL:t olivat usein hyvin pitkiä.

TinyURL:in suosio synnytti ainakin 100 samankaltaista sivustoa, jotka
myös tarjoavat linkkien lyhennystä käyttäjälle.

## Palvelu

TinyURLin aloitussivulla on kaavake, johon käyttäjät voivat laittaa linkin lyhennystä varten. Jokaista käyttäjän laittamaa URL:ia kohden palvelin lisää uuden aliaksen sen tietokantaan ja palauttaa käyttäjälle uuden lyhyemmän URL:n seuraavalla sivulla. Jos jotain tiettyä URL:ia on aikaisemmin pyydetty, TinyURL palauttaa käyttäjälle jo olemassa olevan lyhennyksen. TinyURL:lla on jo yli 400 miljoonaa URL:ia tietokannassaan.

TinyURL:in kotisivuilta on ladattavissa työkalupalkki selaimeen.

Lyhyempiä aliaksia URL:lle pidetään hyödyllisinä, koska ne on helpompi kirjoittaa ylös, muistaa tai jakaa eteenpäin. Lisäksi on pienempi todennäköisyys tehdä kirjoitusvirhe ja tarvittaessa lyhentää osoitetta jos viestin pituudessa on rajoituksia. Näin voi olla esimerkiksi foorumeilla tai Twitterissä, jossa viestin maksimipituus on 140 merkkiä. 

Vuodesta 2008 alkaen TinyURL:in käyttäjien on ollut mahdollista luoda kustomoituja, enemmän merkityksillisiä aliaksia pitkille osoitteille. Tämä tarkoittaa sitä, että käyttäjä voi luoda kuvaavamman lyhenteen.

### Kävijämääriä
TinyURL on yhdysvalloissa noin 427. vierailluin sivusto. 36.4% TinyURLin vierailijoista on yhdysvaltalaisia. Keskimääräinen vierailuajan kesto on noin puolitoista minuuttia. Keskimäärin noin 6.5% käyttäjistä päätyi TinyURL:iin jonkin hakukoneen kautta.

## Alkutaipaleen ongelmia
TinyURL:it ovat epäselviä, joten ne salaavat käyttäjältä sen mihin ne johtavat. Niitä voi käyttää ohjaamaan ihmisiä sellaisille sivuistoille, jotka saattavat loukata heitä tai kaataa heidän koneensa käyttäen hyväksi selaimen heikkouksia. Taistellakseen tällaista vastaan, TinyURL loi cookie-pohjaisen preferenssin, joka ohjasi haitallisen sivuston sijaan käyttäjän TinyURL sivustolle, antaen käyttäjälle esikatselun sivustosta, johon kyseinen linkki johtaa. Vuonna 2006 MySpace kielsi TinyURL-linkkien laittamisen sivustolle. Myös suomalainen Irc-galleria on kieltänyt lyhennetyt osoitteet.

## TinyURL "peli"
TinyURL:in metodi lyhentää linkkien pituutta on inspiroinut toimintaa, jota kutsutaan "TinyURL Whacking" nimellä. Periaatteessa tämä on sitä, että käyttäjä yrittää arvata mitä tulee ensimmäisen / jälkeen osoitteeseen.

## Lähteet
Hongkongin roomalaiskatolinen hiippakunta

**Hongkongin roomalaiskatolinen hiippakunta** ( on katolisen kirkon hiippakunta Hongkongissa, jonka piispa on vuodesta 2021 alkaen ollut Stephen Chow Sau-yan. Se on osa Guangzhoun arkkihiippakuntaa. Vuonna 2023 hiippakuntaan kuului 52 seurakuntaa, 39 kirkkoa, 30 kappelia ja noin 392&nbsp;000 jäsentä, mikä on noin 5&nbsp;% Hongkongin väkiluvusta.

## Piispat
*Enrico Valtorta P.I.M.E. (1946–1951)
*Lorenzo Bianchi P.I.M.E. (1951–1968)
*Francis Hsu (1969–1973)
*Peter Lei (1973–1974)
*John Wu (1975–2002)
*Joseph Zen Ze-kiun S.D.B. (2002–2009)
*John Tong Hon (2009–2017)
*Michael Yeung Ming-cheung (2017–2019)
**John Tong Hon (2019–2021) apostolinen ylläpitäjä
* Stephen Chow Sau-yan S.I. (2021–)

Lähde: 

## Lähteet

## Aiheesta muualla
*Hiippakunnan virallinen sivusto
Pianokonsertto nro 2 (Tšaikovski)

Pjotr Tšaikovski aloitti **toisen [[pianokonsertto]]nsa** (G-duuri, op. 44) säveltämisen lokakuussa 1879. Hän olisi toivonut sitä Nikolai Rubinsteinin esitettäväksi. Teos joutui Rubinsteinin kritiikin kohteeksi, kuten oli käynyt ensimmäisenkin konserton kohdalla. Rubinstein syytti piano-osuutta jaksottaiseksi ja katsoi, ettei se ollut riittävän merkittävä orkesteriosuuteen nähtynä.

Rubinsteinin kuoltua äkisti maaliskuussa 1881 Tšaikovski päätti antaa teoksensa esitettäväksi Tanejeville. Tanejev olikin solistina teoksen Venäjän-kantaesityksessä Moskovassa toukokuussa 1882. Esitystä johti Anton Rubinstein. Tätä ennen teos oli jo esitetty New Yorkissa marraskuussa 1881 Theodore Thomasin johdolla Madeline Schillerin toimiessa pianistina.

## Osat
# Allegro brillante e molto vivace
# Andante non troppo
# Allegro con fuoco

## Kokoonpano
Soolosoittimen, pianon, lisäksi teoksessa käytetään kahta huilua, kahta oboea, kahta klarinettia (B ja A), kahta fagottia, neljää käyrätorvea (F), kahta trumpettia (D), patarumpuja ja jousia. Vaskisoittimista puuttuvat pasuuna ja tuuba.

## Lähteet

## Aiheesta muualla
* Teoksen kuvaus Allmusic.comissa
Karl Eugen Grönlund

**Karl Eugen Grönlund** (13. marraskuuta 1831 Helsinki - 18. helmikuuta 1881 Porvoo) oli suomalainen oppikoulun lehtori ja kirjailija.

Grönlundin vanhemmat olivat Helsingin kaupunginlääkäri Karl Grönlund ja Beata Karolina Sunn. Hän kävi Helsingin yksityislyseota ja pääsi ylioppilaaksi 1847. Hän valmistui filosofian kandidaatiksi 1851, maisteriksi 1853 sekä lisensiaatiksi ja tohtoriksi 1857. Grönlund toimi Helsingin yläalkeiskoulun vt. latinan kollegana vuodesta 1857 ja vakinaisena kollegana vuodesta 1858. Grönlund oli Porvoon lukion vt. ja myöhemmin vakinainen kreikkalaisen kirjallisuuden lehtori vuodesta 1862.

Grönlund oli naimisissa vuodesta 1870 Elina Öhmanin kanssa.

## Lähteet
* 
*  Luettu 5.2.2010.
Tommi Raitolehto

**Tommi Olavi Raitolehto** (s. 16. lokakuuta 1970 Helsinki) on suomalainen näyttelijä, joka on ollut kiinnitettynä Tampereen Työväen Teatterissa vuodesta 1997. Hän on myös esiintynyt elokuvissa ja televisiosarjoissa.

## Ura
Raitolehto opiskeli vuosina 1992–1996 Teatterikorkeakoulussa, josta valmistui teatteritaiteen maisteriksi. Vuonna 1997 hänet kiinnitettiin Tampereen Työväen Teatteriin.

Raitolehto on vieraillut muun muassa Helsingin kaupunginteatterissa, Tampereen Teatterissa ja Tampereen Komediateatterissa. Vuonna 2024 Raitolehto näytteli Tampere-talossa näytelmässä *Taru Sormusten herrasta*. Vuonna 2025 Raitolehto esitti Pyynikin kesäteatterin *Tuntematon sotilas* -juhlanäytelmässä Antero Rokan roolin.

Television puolella Raitolehto on esiintynyt muun muassa sarjoissa *[[Piiritys (televisiosarja)|Piiritys]]* (2023), *[[Kansan vihollinen]]* (2022) ja *[[Koskinen (televisiosarja)|Koskinen]]* (2021). Elokuviin lukeutuu *[[Rööperi (elokuva)|Rööperi]]* (2009), *[[Kohtaamisia]]* (2009) ja *[[Pelikaanimies]]* (2004). 

Vuonna 2006 Raitolehdolle myönnettiin Eino Salmelaisen säätiön palkinto.

## Yksityiselämä
Raitolehden avopuoliso on näyttelijä Karoliina Blackburn. Heillä on yksi lapsi.

*

## Filmografia
### Elokuvat

### Televisiosarjat

### Dubbaukset

## Lähteet

## Aiheesta muualla
* 
* 
* Tommi Raitolehdon näytelmiä — Ilona tekijähaku
Montola

**Montola** voi tarkoittaa seuraavia:

*Montola, kylä Anttolassa Mikkelissä
*Montola, kylä Halikossa Salossa
*Montola, kylä Joroisilla
*Montola, kylä Lammilla Hämeenlinnassa
*Montola, kylä Lappeella Lappeenrannassa
*Montola, kylä Pieksämäen Virtasalmella
*Montolan kaivos, kalkkikivilouhos Pieksämäen Virtasalmella
*Montolan kalkkirata, Montolan louhokseen johtanut kapearaiteinen rautatie
*Montola, kylä Rymättylässä Naantalissa
*Montola (), kylä Särkisalossa Salossa
*Montola, sukunimenä:
** Juho Montola (s. 1999), suomalainen jalkapalloilija.
Kenraali Pancho & Pojat Pohjoiskalotilla

**Kenraali Pancho & Pojat Pohjoiskalotilla** on suomalainen kalastusaiheinen televisiosarja- ja viihdeohjelma, jota on esitetty JIM-kanavalla. Ohjelmassa seurataan kahden helsinkiläisen näyttelijän Tommi Korpelan ja Kari Hietalahden sekä Kenraali Pancho -nimisen chihuahua-koiran eränkäyntiä Pohjoiskalotilla. Heidän tavoitteensa on saada kalaa Jäämerestä, tunturijärvistä, puroista ja koskista.

Sarjan kolmas tuotantokausi kuvattiin Keski-Euroopassa akselilla: Italia-Itävalta-Slovenia-Tanska-Belgia-Ranska-Norja.

Sarjasta on saatavilla myös kirja: *Kenraali Pancho ja pojat Pohjoiskalotilla. Suuri kalottikirja* (Helsinki kirjat 2011).

Sarjan kolmesta kaudesta on julkaistu myös DVD:t.

Kari Hietalahti ja Tommi Korpela julkaisevat keväällä 2020 uuden perhokalastusta käsittelevän kirjan "Perhokalastuksen jäljillä – Incredible Fly Fishing with Hissu & Tommi". Kirja julkaistaan kustannusyhtiö Tammen kautta.

## Ensimmäinen tuotantokausi

## Toinen tuotantokausi

## Kolmas tuotantokausi

## Lähteet

## Aiheesta muualla
* Ohjelman virallinen kotisivu - Jimtv.fi 
* 
* Kenraali Pancho & pojat Pohjoiskalotilla Facebook-sivut
Halikon Montola

**Montola**, epävirallisesti *Muntola*, on kylä Salossa entisen Halikon kunnassa Jokikaustan alueella. Kylä sijaitsee rantaradan eteläpuolella Jokikaustan tien ja Purilanjoen välissä.

Montolan kyläalue koostuu metsäisistä Myllymäestä, Isosta Riihenmäestä ja Juhenmäestä, sekä Lokkilan- ja Purilanjokiin laskevista peltoalueista. Kylän pohjoisrajana toimiva Lokkilanjoki laskee Purilanjokeen.

Montolassa sijaitsee arvokas esihistoriallinen kalmisto, joka on ajoitettu viikinkiajalle. Arkeologiset kaivaukset osoittavat Montolan olleen vakinaisesti asuttu jo rautakaudella. 1500-luvulle tultaessa Montolan muodosti yksi iso maatila. Kylässä on ollut myös tuulimylly ja muutama torppa. Kylän uudempi rakennuskanta on rakennettu vanhoille niityille Jokikaustan tien länsipuolelle.

## Lähteet